Source: http://www.bihon.ro/finala-superligii-de-polo-steaua-csm-digi-oradea/1831535
Timestamp: 2017-09-22 11:37:55+00:00

Document:
Finala Superligii de polo: Steaua – CSM Digi Oradea - BIHON
Finala Superligii de polo: Steaua - CSM Digi Oradea
Finala Superligii de polo: Steaua – CSM Digi Oradea
la	13. mai 2017 07:00	 Reactualizat la:	 13. mai 2017 12:35
Steaua şi CSM Digi dispută în weekend primele două meciuri din finala Superligii Naţionale.
UPDATE Primul meci a avut loc sâmbătă de la ora 11:00. Steaua s-a impus categoric cu scorul 9-3.
Cele două mari rivale din poloul românesc se întâlnesc din nou în ultimul act al campionatului, la fel ca în ediţia precedentă. Steaua s-a impus atunci cu scorul general de 3-2, câştigând titlul de campioană, după o supremaţie de nouă ani a orădenilor. Mai mult, echipa bucureşteană a câştigat şi actuala ediţie a Cupei României, dispunând de CSM Digi în finală cu scorul de 10-5.
Formaţia noastră îşi doreşte să se revanşeze şi să readucă titlul la Oradea. „Sperăm cu toţii să câştigăm ambele meciuri de la Bucureşti. Suntem mai buni, dar va trebui să dovedim acest lucru în bazin. Trebuie să strângem rândurile, să ne mobilizăm şi să arătăm că suntem o echipă, ceea ce nu s-a întâmplat în finala cupei”, ne-a declarat Nicolae Diaconu, unul dintre cei mai experimentaţi jucători ai CSM Digi.
Tot Alexandrescu şi Tóth
Referitor la înfrângerea din finala Cupei României, fostul internaţional orădean pune eşecul pe seama zilei nefaste a echipei noastre. „Am prins o zi foarte proastă în acel meci. Au fost şi golurile lui Delgado, care s-a aflat într-o formă deosebită. Rareori se întâmplă ca un jucător să înscrie cinci goluri într-un astfel de meci. Noi nu ne-am pregătit să facem un marcaj special la un anumit jucător. Adevărul este că Steaua a ajuns la un nivel valoric remarcabil şi va trebui să ne concentrăm, să jucăm foarte bine pentru a o învinge. Sperăm să reuşim să ne revanşăm”, afirmă Diaconu.
Meciurile Steaua – CSM Digi vor avea loc sâmbătă şi duminică, la Bazinul Steaua, cu începere de la orele 11:00 (în direct la TVR 2). Partidele vor fi conduse de aceiaşi arbitri care au oficiat şi finala Cupei României, Adrian Alexandrescu (Oradea) şi Tóth Francisc (Târgu Mureş), iar observator FR Polo a fost desemnat Cornel Rusu (Bucureşti). Finala Superligii se dispută, la fel ca şi semifinalele, în sistemul „cel mai bun din cinci meciuri”, adică va câştiga echipa care obţine trei victorii.
Taguri: csm digi oradea, Finala Superligii de polo, steaua bucuresti

References: CSM 
 CSM 
 CSM 
 CSM 
 CSM 
 CSM 
 CSM 
 csm